Nr. ................/MDD/.............................

**REFERAT DE APROBARE**

***a Instrucțiunilor de utilizare a aplicației informatice Sistemul informatic de asigurare a trasabilităţii deşeurilor (SIATD), în vederea monitorizării şi verificării corectitudinii tranzacţiilor cu deşeuri de ambalaje în sistemul răspunderii extinse a producătorului,***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând *instrumentul de prezentare și motivare a proiectului de Ordin pentru aprobarea Instrucțiunilor de utilizare a aplicației informatice Sistemul informatic de asigurare a trasabilităţii deşeurilor (SIATD), în vederea monitorizării şi verificării corectitudinii tranzacţiilor cu deşeuri de ambalaje în sistemul răspunderii extinse a producătorului.*

**Baza legală a proiectului de ordin supus aprobării** o constituie prevederile:

- art. 10 alin. (8) și (9) din Ordonanţa de urgenţă a Guvernului nr. [196/2005](https://www.sintact.ro/#/dokument/16866261?cm=DOCUMENT) privind Fondul pentru mediu, aprobată cu modificări şi completări prin Legea nr. [105/2006](https://www.sintact.ro/#/dokument/16869611?cm=DOCUMENT), cu modificările şi completările ulterioare, conform cărora:*”(8)Administraţia Fondului pentru Mediu pune la dispoziţia utilizatorilor, în mod gratuit, sistemul informatic de asigurare a trasabilităţii deşeurilor (SIATD), în vederea monitorizării şi verificării corectitudinii tranzacţiilor cu deşeuri de ambalaje în sistemul răspunderii extinse a producătorului. (9)Aplicaţia informatică SIATD se utilizează de către organizaţiile care implementează răspunderea extinsă a producătorului (OIREP) şi de către persoanele juridice care gestionează deşeuri de ambalaje ale căror costuri nete şi/sau costuri de colectare/valorificare/sortare/raportare sunt finanţate de către OIREP.”;*

- art. II alin. (2) din Ordonanța de urgență a Guvernului nr. 50/2019, potrivit cărora: ”*(2) Instrucţiunile de utilizare a aplicaţiei informatice SIATD se aprobă prin ordinul ministrului autorităţii publice centrale pentru protecţia mediului, în termen de 180 de zile de la intrarea în vigoare a prezentei ordonanţe de urgenţă*.”

**Rațiunea juridică a** **proiectului de ordin supus aprobării**este determinată de necesitatea asigurării cadrului legal de utilizare și implementare a sistemului informatic de asigurare a trasabilităţii deşeurilor (SIATD), în concordanță cu prevederile art. II alin. (1) și (2) din Ordonanța de urgență a Guvernului nr. 50/2019 pentru modificarea şi completarea Ordonanţei de urgenţă a Guvernului nr. 196/2005 privind Fondul pentru mediu şi pentru modificarea şi completarea Legii nr. 249/2015 privind modalitatea de gestionare a ambalajelor şi a deşeurilor de ambalaje:

*”(1)Aplicaţia informatică prevăzută la art. I pct. 12 se utilizează începând cu data intrării în vigoare a ordinului pentru aprobarea Instrucţiunilor de utilizare a aplicaţiei informatice SIATD, prevăzut la alin. (2).*

*(2)Instrucţiunile de utilizare a aplicaţiei informatice SIATD se aprobă prin ordinul ministrului autorităţii publice centrale pentru protecţia mediului, în termen de 180 de zile de la intrarea în vigoare a prezentei ordonanţe de urgenţă.”*

În consecință, s-a propus aprobarea *Ordinului pentru aprobarea Instrucțiunilor de utilizare a aplicației informatice Sistemul informatic de asigurare a trasabilităţii deşeurilor (SIATD), în vederea monitorizării şi verificării corectitudinii tranzacţiilor cu deşeuri de ambalaje în sistemul răspunderii extinse a producătorului.* Ținând cont de importanța activității de administrare fiscală realizată de Administratia Fondului pentru Mediu, se constată necesitatea elaborării prezentului proiect de act normativ.

Pentru motivele invocate, vă rugăm să aprobați ***Ordinul pentru aprobarea Instrucțiunilor de utilizare a aplicației informatice Sistemul informatic de asigurare a trasabilităţii deşeurilor (SIATD), în vederea monitorizării şi verificării corectitudinii tranzacţiilor cu deşeuri de ambalaje în sistemul răspunderii extinse a producătorului.***

**PREȘEDINTE,**

**Mihail-Dan DOJANĂ**

Director Direcția Juridică,

Emilia Pavel

Șef serviciu Analiză și Avizare DJ,

Andreea Coman